Na osnovu Statuta Rafting Asocijacije Srbije, Izvršni Odbor RAS predlaže

POSLOVNIK O RADU SKUPŠTINE RAFTING ASOCIJACIJE SRBIJE

1. **OPŠTE ODREDBE**

**Član 1.**

Poslovnikom se uređuju pitanja u vezi sa organizacijom i načinom rada Skupštine Rafting Asocijacije Srbije (u daljem tekstu: Skupština).

**Član 2.**

Skupština kao najviši organ Rafting Asocijacije Srbije (u daljem tekstu: RAS) obavlja poslove i zadatke u skladu sa odredbama Statuta RAS i Poslovnika o radu Skupštine.

**Član 3.**

Mandat predstavnika u Skupštini RAS traje četiri godine i počinje danom verifikacije njegovog mandata u Skupštini tog saziva a ističe danom verifikacije mandata članova Skupštine sledećeg saziva. Mandat predstavnika u Skupštini RAS prestaje podnošenjem ostavke, prestankom osnova po kojem je izabran, opozivom od strane organizacije koja ga je izabrala ili opozivom zbog ne pridržavanja odredaba Statuta i drugih opštih akata RAS i neprisustvovanja sednicama Skupštine.

**Član 4.**

Sednica Skupštine je javna. Skupština može odlučiti da raspravu i odlučivanje u vezi sa pojedinim tačkama dnevnog reda održi bez prisustva javnosti.

1. **SAZIVANJE SEDNICE I IZBOR RADNIH TELA SKUPŠTINE**

**Član 5.**

Skupštinu saziva predsednik RAS. Skupština se obavezno saziva na zahtev najmanje 50% punopravnih članova Skupštine.

**Član 6.**

Radom Skupštine predsedava predsednik RAS, a u slučaju njegove sprečenosti potpredsednik

**Član 7.**

Izvršni odbor RAS odlučuje kome se pored članova Skupštine upućuju pozivi za učestvovanje bez prava odlučivanja.

**Član 8.**

Posle otvaranja sednice, Skupština bira:

* Verifikacionu komisiju
* Zapisničara
* dva overača zapisnika .

Skupština može da bira i druga radna tela.

**Član 9.**

Predsedavajući sednice rukovodi radom sednice i stara se da se njen tok odvija u skladu sa odredbama Statuta RAS i Poslovnika. Predsedavajućem u radu na sednici može da pomaže Radno predsedništvo koje bira Skupština na predlog predsedavajućeg.Za povredu rada na sednici, predsedavajući može svakog prisutnog opomenuti ili mu oduzeti reč.Predsedavajući će izreći opomenu kada prisutni svojim vladanjem ili govorom na sednici narušavaju rad i odredbe Poslovnika. Predsedavajući će oduzeti reč govorniku kada svojim govorom na sednici narušava rad i odredbe ovog Poslovnika, a prethodno je opomenut. Ako predsedavajući ne može da održi red na sednici iznetim merama, odrediće privremeni prekid sednice, a može da predloži Skupštini i da se udalji svako lice koje narušava red.

1. **VERIFIKACIJA MANDATA I ZAPISNIKA SA SEDNICE**

**Član 10.**

Verifikaciona komisija utvrđuje da li je izbor članova Skupštine izvršen u skladu sa odredbama Statuta RAS i podnosi predlog Skupštini o verifikaciji njihovih mandata. Verifikaciona komisija obaveštava Skupštinu da li su, s obzirom na broj prisutnih članova ispunjeni propisani uslovi da bi Skupština mogla punovažno da odlučuje. Skupština verifikuje mandate predstavnicima u Skupštini RAS.

**Član 11.**

Zapisničar (sekreter) sačinjava pismeni zapisnik sa sednice koji obavezno sadrži datum, mesto i vreme održavanje sednice, redni broj sednice, imena verifikovanih mandata predstavnika u Skupštini, imena prisutnih i odsutnih članova Skupštine, imena ostalih prisutnih, dnevni red sednice, najbitnije izvode iz diskusije, odluke koje su donete i način i glasanje po kome su donete. Integralni tekstovi odluka daju se u prilogu zapisnika.

**Član 12.**

Zapisničar potpisuje i dva overača zapisnika overavaju zapisnik koji se dostavlja članovima Skupštine. Skupština usvaja zapisnik na prvoj narednoj sednici.

1. **RASPRAVA I TOK SEDNICE**

**Član 13.**

Dnevni red sednice Skupštine utvrđuje se na početku sednice. Posle utvrđivanja dnevnog reda prelazi se na raspravu o pojedinim predmetima i to redosledom utvrđenim u dnevnom redu. U toku sednice Skupština može izmeniti redosled pojedinih pitanja.

**Član 14.**

U vezi sa svakom tačkom dnevnog reda predsedavajući, pre nego što otvori raspravu, daje reč izvestiocu, odnosno podnosiocu određenog predloga.

**Član 15.**

Za diskusiju se javlja pre početka sednice ili dizanjem ruke na sednici, a predsedavajući daje reč po redosledu prijave. Niko ne može dobiti reč pre nego što su diskutovali prijavljeni, izuzev ako predsedavajući ne oceni da je to neophodno radi davanja određenih objašnjenja od predlagača ili radnog tela. O pojedinačnoj tački dnevnog reda raspravlja se dok ima prijavljenih govornika.

**Član 16.**

Radi uspešnijeg rada na sednici svaki učesnik u raspravi mora govoriti kratko, samo u vezi sa tačkama dnevnog reda, ne ponavljajući se. Izlaganje svakog učesnika traje najviše pet minuta. Predsedavajući mora dozvoliti pravo na repliku u trajanju od dva minuta po tački dnevnog reda za osobu koja je po imenu ili funkciji pomenuta od prethodnog diskutanta. Svaki učesnik koji se javi sa upozorenjem da je povređen Statut ili Poslovnik mora prioritetno dobiti reč uz obavezno obrazloženje.

**Član 17.**

Predsedavajući može odlučiti da se trajanje diskusije vremenski ograniči. Predsedavajući zaključuje diskusiju kada oceni da je pitanje na dnevnom redu raspravljeno.

1. **DONOŠENJE ODLUKA NA SEDNICI**

**Član 18.**

Posle obavljene rasprave, Skupština, na predlog predsedavajućeg, utvrđuje jedan ili više predloga, o kojima će se odlučivati.

**Član 19.**

Skupština može punovažno da donosi odluke ako sednici prisustvuje većina njenih punopravnih članova. Odluke se donose većinom glasova prisutnog broja punopravnih članova.

**Član 20.**

Odluke se donose javnim glasanjem, dizanjem ruke ili poimenično, punopravnih članova Skupštine. Prilikom odlučivanja punopravni član Skupštine se izjašnjava sa ”ZA“, ”PROTIV“ ili ”UZDRŽAN“. Punopravni clan Saveza moze glasati samo za jedan predlog .

**Član 21.**

Posle glasanja, predsedavajući utvrđuje rezultate glasanja i objavljuje da li je predlog o kome se glasalo prihvaćen ili odbijen.

1. **ZAVRŠNE ODREDBE**

**Član 30.**

Posle završetka rasprave i odlučivanja u vezi sa svim pitanjima koja su bila na dnevnom redu, predsedavajući zaključuje sednicu.

**Član 31.**

Ako pojedina pitanja nisu uređena Poslovnikom, primenjuju se odredbe Statuta RAS i opštih akata RAS donetih u skladu sa Statutom.